Trettheten var en spesiell kreftform som særlig rammer ungdom.

Det er fem og et halvt år siden den en gang så livsglade jenta sovnet stille inn i et av husets soverom.

Cornelia ble bare 16 år gammel.

«Vanlig ungdomsslapphet»

Anne Sophie Troye minnes sin datter som en sprek og sporty jente.

– Hun var verdens skjønneste, slik som alle mødre synes om barna sine, forteller hun til TV 2 Nyhetene.

MISTET DATTEREN: Anne Sophie Troyes datter døde av kreft. Nå vil hun hjelpe kreftrammet ungdom. (Foto: Jorganovich/Blekken/TV 2)

Tenåringen Cornelia begynte å bli slapp og orket stadig mindre. Familien oppsøkte lege etter lege. Alle legene hadde gode forklaringer.

– Slapphet, trøtthet, lav smerteterskel, ramser moren opp.

I løpet av fem måneder hadde Cornelia 18 legebesøk.

Full av kreft

Den 15. mai i 2004 skulle hun ha en ubetydelig operasjon. Da ble foreldrene innkalt til en alvorlig samtale.

– Operasjonslegen var kjempefortvilet og fortalte at Cornelia var stappfull av kreft. Så den «lave smerteterskelen» hos fysioterapeuten og hos legene skyldtes kreft, forteller Anne Sophie.

Bare åtte måneder senere døde Cornelia.

Rammer ungdom

Krefttypen som rammet Cornelia kalles sarkom. Denne typen rammer hovedsakelig ungdom helt ned i tiårsalderen.

VANSKELIG DIAGNOSE: Overlege ved Radiumhospitalet, Gunnar Follerås, sier det er vanskelig å fange opp de sjeldne tingene blant alle de vanlige. (Foto: Jorganovich/Blekken/TV 2)

Rundt 240 personer får denne svulsttypen hvert år. Dødeligheten er høy og det er avgjørende at svulsten oppdages tidlig.

– Det er vanskelig for helsepersonell å knipe disse sjeldne tingene blant alt det vanlige. Det er vel først når man blir oppmerksom på dette og har det langt fremme i tankene, at man klarer å fange opp disse pasientene tidlig, forklarer Gunnar Follerås, overlege ved Radiumhospitalet, til TV 2 Nyhetene.

Det finnes to typer sarkomer, bensarkom og bløtvevssarkom. Til sammen utgjør såkalte sarkomer rundt én prosent av alle ondartede svulster. I Norge diagnostiseres ca. 160 bløtvevssarkomer og 40 bensarkomer hvert år.

Del

Egen fagdag

Fredag arrangeres Norges første fagdag om krefttypen som hennes datter Cornelia døde av: Den Store Kule Dagen. Noe Anne Sophie har kjempet for lenge.

Våren 2010 ble Cornelia stiftelsen opprettet. Stiftelsens mål er «å hjelpe alle ungdommer med en kreftdiagnose gjennom videregående», og har bidratt til at unge kreftsyke får mulighet til å følge venner og skole fra sykesengen. Laptopper, mobiltelefoner og tilgang på sosiale medier gjør hverdagen enklere på lange, kjedelige dager på sykehuset hvor venting og isolasjon er hverdagen.

Vil redde liv

– Jeg kan bli sint, frustert, slå ihjel...Men jeg får aldri Cornelia tilbake, sier Anne Sophie.

Cornelias historie kunne kanskje fått et annet utfall dersom noen på et tidligere tidspunkt hadde skjønt at jenta var alvorlig syk.

– Hadde legene som behandlet Cornelia gjennom alle de åtte månedene, med undersøkelser hvor vi ikke kom noen vei, vært med på denne fagdagen - så hadde hun kanskje vært i live, sier hun.

Rundt 300 leger er påmeldt konferansen som Anne Sophie er med på å arrangere, håpet er å redde liv.